ไฟแนน์ทูเดย์
โดย...ใจฮิน
10 ก.ย. 2558

โดย...ใจฮิน
...น่าเห็นใจทีมเศรษฐกิจรัฐบาลที่ออกมาตรการกระตุ้นเศรษฐกิจเทสินเชื่อและค้ำประกันผู้ประกอบการเอสเอ็มอีกว่า 2 แสนล้านบาท แต่กลับถูกมองว่าเป็นมหกรรมเทกระจาดให้ธนาคารพาณิชย์
...อันดับแรก คือ การให้ธนาคารออมสินปล่อยสินเชื่อดอกเบี้ยต่ำ 0.1% วงเงินถึง 1 แสนล้านบาท ให้ธนาคารพาณิชย์ไปปล่อยกู้เอสเอ็มอีดอกเบี้ย 4% โดยแบงก์ไม่ต้องนำเงินมาผสมเลย ทำให้แบงก์พาณิชย์ฟันกำไรไปเต็มๆ กว่า 3%
นอกจากนี้ ยังไม่มีหลักประกันว่าธนาคารพาณิชย์จะนำไปปล่อยกู้ให้กับเอสเอ็มอีที่เดือดร้อนขาดเงินจริง เพราะธนาคารพาณิชย์ส่วนใหญ่อาจจะนำไปให้กู้เอสเอ็มอีที่เป็นลูกค้าของธนาคารได้เงินกู้ดอกเบี้ยต่ำไปสบายๆ ขณะที่เอสเอ็มอีที่ยังเข้าไม่ถึงแหล่งเงินทุนก็ยังไม่มีเงินทำธุรกิจต่อไป
...นี่ยังไม่รวมการแก้เงื่อนไขให้บรรษัทประกันสินเชื่ออุตสาหกรรมขนาดย่อม (บสย.) รับความเสี่ยงหนี้เสียแทนแบงก์ การลดภาษีให้เอสเอสเอ็มอีจาก 15-20% เหลือ 10% และไม่เก็บภาษีนิติบุคคลเอสเอ็มอีตั้งใหม่ 5 ปี ก็ถูกมองว่าเปิดช่องให้มีการโยกกำไรจากที่อื่นมาไว้บริษัทใหม่จะได้ไม่ต้องเสียภาษี
...มีการตั้งข้อสังเกตว่า ทำไมธนาคารออมสินไม่ปล่อยกู้ให้ผู้ประกอบการเอสเอ็มอีเสียเอง จะไปปล่อยเป็นซอฟต์โลนให้คนกลางคว้าพุงปลาไปกินทำไม เพราะมีลูกค้าต้องการสินเชื่อดอกเบี้ยต่ำอีกจำนวนมาก  เรื่องนี้ถ้าจะไม่ให้คนครหาว่าเงินจะไม่ไปถึงลูกค้าที่เดือดร้อนจริงๆ ก็ต้องกำหนดเงื่อนไขให้ชัดเจนไม่ใช่ให้ธนาคารพาณิชย์นอนกินกำไรสบายแฮ
...ทั้งหมดต้องให้เวลาพิสูจน์ทีมเศรษฐกิจของรัฐบาล โดยเฉพาะ อภิศักดิ์ ตันติวรวงศ์ รมว.คลัง คงต้องแจงกันยาวว่า คุ้มหรือไม่ที่นำเงินไปจ่ายเป็นกำไรให้แบงก์ เพื่อกระตุ้นเศรษฐกิจในครั้งนี้